Manises neteja i adequa els camins del riu Túria amb fons propis
14 de desembre de 2023

• Les actuacions de manteniment han suposat una inversió de quasi 30.000 €

Manises, 14 de desembre de 2023.- L'Ajuntament de Manises, a través de la regidoria de Medi Ambient, ha executat diverses tasques de neteja i adequació de camins a la zona de La Presa, l'escala tercera, Simetes, el talús de la séquia i el camí de les Masies, amb una inversió de fons propis de quasi 30.000 €.

Entre els treballs que s'han dut a terme es troba la desbrossa i retirada d'enderrocs als diferents camins i accessos al riu al seu pas per la localitat. Segons el regidor de Medi Ambient de l'Ajuntament de Manises, Rafael Mercader, "un dels nostres objectius principals és aconseguir que el riu torne a ser un punt de trobada social per als ciutadans i ciutadanes de Manises". "Es tracta del nostre patrimoni natural, però també històric, ja que a través de les estructures hidràuliques o la ruta de les Masies podem retrobar-nos amb el nostre passat", ha afegit Mercader.

Per altra banda, després de dos anys des del seu inici, es comencen a vore els resultats del Pla progressiu d'eliminació de la canya invasora al llit del riu, amb la reaparició d'espècies autòctones. Amb aquest pla impulsat pel Parc Natural del Riu Túria es demostra que la col·laboració entre administracions és clau en la recuperació d'aquest paratge natural tan rellevant per al municipi de Manises.